b"\n_START_ARTICLE_\nLuftskib L 37\n_START_PARAGRAPH_\nLuftskib L 37 (fabriksnr. LZ 75) var en R-klasse super-zeppeliner, som blev bygget af Luftschiffbau Zeppelin i Berlin-Staaken til den tyske Kaiserliche Marine og fl\xc3\xb8j f\xc3\xb8rste gang 9. november 1916. Efter kun at have v\xc3\xa6ret brugt til rekognoscering over Nords\xc3\xb8en blev luftskibet i maj m\xc3\xa5ned 1917 stationeret p\xc3\xa5 luftskibsbasen i T\xc3\xb8nder og repareret for konstruktionsfejl, hvorefter det sendtes til den baltiske front, hvor det deltog i 4 bombetogter i forbindelse med den tyske bes\xc3\xa6ttelse af \xc3\xb8en \xc3\x98sel (Operation Albion). I julen 1917 blev L 37 taget ud af tjeneste og befandt sig i en hangar i Seddin i det nuv\xc3\xa6rende Polen indtil det sommeren 1920 blev demonteret for at blive sendt til Japan som krigsskadeerstatning._NEWLINE_Luftskibet fl\xc3\xb8j 45 ture, heraf 17 rekognosceringer og 4 bombetogter ved den baltiske front.\n_START_SECTION_\nOfficererne Pr\xc3\xb6l\xc3\x9f og Brand\n_START_PARAGRAPH_\nDe tidligere officerer fra L 9 og L 13  reserve-kaptajnl\xc3\xb8jtnant Eduard Pr\xc3\xb6l\xc3\x9f og premierl\xc3\xb8jtnant af reserven Brand overtog 27. november 1916 kommandoen over L 37 De stationeredes med L 37 f\xc3\xb8rst i Alhlhorn og fra 18. december 1916 i Nordholz._NEWLINE_Pr\xc3\xb6l\xc3\x9f blev senere kommandant p\xc3\xa5 L 53 og omkom ved 1. verdenskrigs sidste nedskydning af et luftskib den 11. august 1918 ved den hollandske \xc3\xb8 Terschelling.\n_START_SECTION_\nOfficererne G\xc3\xa4rtner og Jahn\n_START_PARAGRAPH_\nFra 1. maj 1917 var kaptajnl\xc3\xb8jtnant Paul G\xc3\xa4rtner og s\xc3\xb8l\xc3\xb8jtnant Jahn henholdsvis kommandant og 1. officer p\xc3\xa5 L 37 og beholdt kommandoen indtil luftskibet 24. december samme \xc3\xa5r blev taget ud af tjeneste i Seddin. Fra overtagelsen i Nordholz flyttede de 4. maj luftskibet til T\xc3\xb8nder og 31. maj til Seddin, hvor det forblev stationeret, dog undtaget perioderne 28. juni til 7. august i Wainoden og 20. september til 20. oktober i Seerappen.\n_START_SECTION_\nLuftskibsbasen i T\xc3\xb8nder, maj 1917\n_START_PARAGRAPH_\nDet viste sig allerede i Ahlhorn, at L 37 havde visse konstruktionssvagheder og det menes at der foretoges nogle forst\xc3\xa6rkninger, mens luftskibet var i T\xc3\xb8nder. Man valgte derfor fra 31. maj at stationere luftskibet i det mildere vejr ved \xc3\x98sters\xc3\xb8en.\n_START_SECTION_\nAngreb mod Livland og \xc3\x98sel (Operation Albion)\n_START_PARAGRAPH_\nOperation Albion  med s\xc3\xb8slaget i Moon Sund 17. oktober 1917, som f\xc3\xb8rte til tysk erobring og bes\xc3\xa6ttelse af de nu estiske \xc3\xb8er \xc3\x98sel, Dag\xc3\xb8 og Muhu, blev for de tyske luftskibes vedkommende ledet af korvetkaptajn Hans Wendt.  _NEWLINE_I den forbindelse deltog L 37 i rekognosceringer fra bl.a. Wainoden i det tyskbesatte Kurland (sydvestligste Letland) og i 4 bombetogter mod russiske omr\xc3\xa5der i Livland (gr\xc3\xa6nseomr\xc3\xa5det mellem Letland og Estland) og \xc3\xb8en \xc3\x98sel. L 37 havde under det f\xc3\xb8rste angreb base i Seddin ved Stolp (polsk: S\xc5\x82upsk) i Bagpommern og under de 3 sidste angreb base i Seerappen 15 km vest for Kaliningrad (tysk: K\xc3\xb6nigsberg). Foruden officererne G\xc3\xa4rtner og Jahn kan n\xc3\xa6vnes marinesoldaten Johann Holz fra Bayern, som var med p\xc3\xa5 alle L 37's 4 bombetogter.\n_START_SECTION_\nValka og Valmiera 7. september 1917\n_START_PARAGRAPH_\nL 37 fra Seddin, L 30 fra Seerappen, samt LZ 113 og LZ 120 fra Wainoden bombarderede 7. september 1917 stationsbyerne Valmiera (tysk: Wolmar) og Valka (tysk: Walk) i det nordlige Letland p\xc3\xa5 jernbaneforbindelsen mellem Riga og den russiske by Pskov. L 37's deltagelse bestod if\xc3\xb8lge Johann Holz i luftangreb mod Wolmar, som muligvis f\xc3\xb8rst foregik den 8. september.\n_START_SECTION_\nZerel p\xc3\xa5 \xc3\x98sel 24. september 1917\n_START_PARAGRAPH_\nL 37 var flyttet til Seerappen, men ellers deltog de samme 4 luftskibe fra samme udgangspunkt i en s\xc3\xa6rlig mission mod Zerel (estisk: S\xc3\xa4\xc3\xa4re) p\xc3\xa5 sydspidsen af \xc3\x98sel, som var st\xc3\xa6rkt bef\xc3\xa6stet, og mod den nordligere liggende \xc3\xb8 Dag\xc3\xb8.\n_START_SECTION_\nSalacgr\xc4\xabva 1. oktober 1917\n_START_PARAGRAPH_\nDe 4 luftskibe angreb fra samme sted den 1. oktober 1917 om aftenen havnebyen Salacgr\xc4\xabva (tysk: Salism\xc3\xbcnde) ved Salaca-floden (tysk: Salis) og omkringliggende omr\xc3\xa5der i det nordlige Letland. Omr\xc3\xa5det var d\xc3\xa5rligt forsvaret og L 30 bombarderede fra kun 4.000 fods h\xc3\xb8jde. If\xc3\xb8lge luftskibsmat Johann Holz rettedes L 37's luftangreb mod Sophienruh, hvilket stednavn dog ikke kendes n\xc3\xa6rmere. Resultat ukendt.\n_START_SECTION_\nP\xc3\xa4rnu 16. oktober 1917\n_START_PARAGRAPH_\nDen 16. oktober 1917 tidligt om morgenen indledtes et angreb mod P\xc3\xa4rnu (tysk:Pernau) ved P\xc3\xa4rnu-flodens munding i Rigabugten i det sydvestlige Estland af L 30, hvor bomberne if\xc3\xb8lge kommandant Vermehren faldt over byens centrum. Efterf\xc3\xb8lgende bombarderede LZ 113 og LZ 120 veje og bygninger p\xc3\xa5 havnen. Ud p\xc3\xa5 aftenen ankom L 37 og gentog angrebet mod P\xc3\xa4rnu med 2 ton bomber, men der opstod en alvorlig motorbrand i den bagerste midtskibs motorgondol, s\xc3\xa5 luftskibet m\xc3\xa5tte returnere til Seerappen. _NEWLINE_Desuden deltog et Sch\xc3\xbctte-Lanz-luftskib fra Seddin, formentlig SL 20 eller m\xc3\xa5ske SL 8. Tysk wikipedia er uklar p\xc3\xa5 dette punkt, men et af luftskibene skal i oktober 1917 have haft udfald p\xc3\xa5 3 ud af 5 motorer og m\xc3\xa5tte opgive og vende om._NEWLINE_Den 17. oktober fulgte s\xc3\xb8slaget i Moon Sund og 25. oktober udbr\xc3\xb8d Oktoberrevolutionen i Petrograd.\n_START_SECTION_\nKrigsskadeerstatning til Japan, ophugget i Seddin 1920\n_START_PARAGRAPH_\nDen 24. december 1917 afm\xc3\xb8nstrede bes\xc3\xa6tningen i Seddin, hvor luftskibet opbevaredes ved 1. verdenskrigs afslutning. Som led i Versailles-fredens bestemmelser om krigsskadeerstatning blev det bestemt at L 37 skulle overleveres til Japan, men da landet ikke viste den store interesse p\xc3\xa5begyndtes i stedet i juli 1920 i hallen i Seddin afmontering af luftskibet og japanerne n\xc3\xb8jedes med at f\xc3\xa5 udleveret gasventiler, instrumenter, nogle af motorerne, styringsdele med mere, som de sk\xc3\xb8nnede var vigtige at studere.  _NEWLINE_Krigsskadeerstatningen bestod desuden af 50 fly og en luftskibshal fra J\xc3\xbcterbog, som genopf\xc3\xb8rtes i Kasumigaura nord for Tokio."